ທ່ານໂອບາມາ ສແວງຫາຊ່ອງທາງ ຢາກໃຫ້ມີການເປັນພາຄີ ເທົ່າທຽມກັນ ກັບບັນດາປະເທດເພື່ອນບານ ຂອງສະຫະຣັດ
ຂ່າວສຳຄັນອື່ນໆ: ທ່ານໂອບາມາ ແລະທ່ານຊາເວຊ ຈັບມືກັນ ທີ່ກອງປະຊຸມສຸດຍອດ; ກຳລັງຟິລິບປິນ ບຸກເຂົ້າໄປ ຊ່ອຍໂຕປະກັນ ທີ່ຖືກພວກຫົວຮຸນແຮງຈັບ; ເກົາຫລີ
ປະທານາທິບໍດີ ສະຫະຣັດ ທ່ານ BARACK OBAMAມີວຽກຍຸ່ງຫລາຍ ໃນວັນ ເສົາມື້ນີ້ ຢູ່ທີ່ກອງປະຊຸມ ສຸດຍອດ ທະວີບ ອະເມຣິກາທີ່ໝູ່ເກາະ TRINIDAD ແລະ TOBAGO ຂະນະທີ່ ທ່ານຊຸກຍູ້ ໃຫ້ມີ ການຕໍ່ອາຍຸການເປັນພາຄີ ຂອງບັນດາ ປະຊາຊາດ ໃນຊີກໂລກຕາເວັນຕົກ ທ່ານ OBAMA ກຳລັງພົບປະກັບສະຫະພາບ ບັນດາປະເທດ ໃນອະເມຣິກາໃຕ້ ແລະຈະເຂົ້າຮ່ວມ ກອງປະຊຸມ 3 ຄັ້ງ ໃນການເລີ້ມຕົ້ນ ກອງປະຊຸມ ສຸດຍອດ ມື້ວານນີ້ ທ່ານ OBAMA ໄດ້ຮຽກຮ້ອງ ໃຫ້ມີການເລີ້ມຕົ້ນໃໝ່ ໃນຄວາມສັມພັນ ຣະຫວ່າງ ສະຫະຣັດ ກັບຄິວບາ ຊຶ່ງເປັນປະເທດທີ່ບໍ່ໄດ້ມີໜ້າ ໃນກອງປະຊຸມ ສຸດຍອດ ປະທານາທິບໍດີ ຄິວບາ ທ່ານ RAUL CASTROກ່າວວ່າ ຄິວບາ ໄດ້ກະກຽມແລ້ວ ທີ່ຈະສົນທະນາ ຫາຣື ກ່ຽວກັບ ທຸກໆບັນຫາກັບວໍຊິງຕັນ ນອກນັ້ນ ທ່ານ OBAMA ຍັງໄດ້ຍື່ນມື ໄປຫາສັດຕຣູເກົ່າ ອີກຄົນນຶ່ງຂອງສະຫະຣັດ ຄືປະທານາທິບໍດີ ເວເນຊູເອລາ ທ່ານ HUGO CHAVEZ ຜູ້ນຳທັງສອງໄດ້ຈັບມືກັນ ເປັນເວລາສັ້ນໆ ໃນມື້ວານນີ້ ແລະມີລາຍງານວ່າ ທ່ານ CHAVEZໄດ້ກ່າວຕໍ່ ປະທານາທິບໍດີ ສະຫະຣັດວ່າ “ຂ້າພະເຈົ້າ ຢາກເປັນເພື່ອນ ຂອງທ່ານ” ປະທານາທິບໍດີີ BARACK OBAMA ໄດ້ຈັບມື ກັບປະທານາທິບໍດີເວເນຊູເອລາ ທ່ານ HUGO CHAVEZ ໃນຕອນເປີດ ກອງປະຊຸມ ສຸດຍອດ ຄັ້ງທີ 5 ຂອງບັນດາປະເທດ ໃນທະວີບ ອະເມຣິກາ ທີ່ TRINIDAD ແລະ TOBAGO ໃນມື້ວານນີ້ ຮູບພາບທີ່ນຳອອກ ເຜີຍແຜ່ ໂດຍຣັຖບານ ເວເນຊູເອລາ ໃນມື້ວານນີ້ ສະແດງ ໃຫ້ເຫັນວ່າປະທານາທິບໍດີ CHAVEZ ທີ່ໄດ້ຕຳໜິ ຕິຕຽນ ສະຫະຣັດ ຢ່າງແຂງຂັນນັ້ນ ຫົວຍິ້ມແລະກໍຕົບມື ໃຫ້ແກ່ ປະທານາທິບໍດີ ຄົນໃໝ່ ຂອງສະຫະຣັດ ໃນຕອນເປີດກອງປະຊຸມ ສຸດຍອດ ສະຫະຣັດ ໄດ້ມີຄວາມສັມພັນ ທີ່ມັກເປັນ ບັນຫາໂຕ້ຖຽງກັບເວເນຊູເອລາ ແລະຄວາມສັມພັນ ໄດ້ຕົກສູ່ ຣະດັບຕ່ຳສຸດ ໃນເດືອນກັນຍາ ປີກາຍເວລາ ປະທານາທິບໍດີ CHAVEZ ໄດ້ຂັບໄລ່ ເອກອັຄຣັຖທູດ ສະຫະຣັດ ແລະສະຫະຣັດກໍໄດ້ຂັບໄລ່ ທູດຂອງ ເວເນຊູເອລາ ເພື່ອເປັນການ ຕອບໂຕ້ ທ່ານ CHAVEZ ໄດ້ຕຳໜິຕິຕຽນ ຢ່າງຮຸນແຮງ ຕໍ່ປະທານາທິບໍດີ ຄົນກ່ອນ ຂອງສະຫະຣັດ ຄືທ່ານ GEORGE WBUSH ແລະບາງຄັ້ງ ບາງຄາວ ໄດ້ກ່າວເຖິງ ອະດີດ ປະທານາທິບໍດີ ສະຫະຣັດວ່າເປັນຜີມານ ທ່ານ ANDREAS NOTTER ພະນັກງານ ສະພາກາແດງ ກ່າວວ່າລາວຮູ້ສຶກ ດີໃຈ ທີ່ຍັງມີ ຊີວິດຢູ່ ແລະປອດພັຍ ຫລັງຈາກ ກຳລັງ ຮັກສາຄວາມສະງົບ ຂອງຟີລິບປິນ ໄດ້ບຸກເຂົ້າໄປ ຊ່ອຍລາວ ອອກມາ ຈາກພວກ ລັກພາໂຕທີ່ເປັນ ເຄືອຂ່າຍ ຂອງກຸ່ມ ກໍ່ການຮ້າຍ ອາລໄກດາ ໃນຟີລິບປິນ ບ່ອນທີ່ລາວໄດ້ຖືກຈັບ ເປັນໂຕປະກັນ ເປັນເວລາ 3 ເດືອນ ພະນັກງານ ສະພາກາແດງ ສັນຊາດສວິສກ່າວວ່າ ລາວຍັງ ບໍ່ແນ່ໃຈ ເທື່ອວ່າ ລາວໄດ້ຖືກປ່ອຍ ໃຫ້ເປັນອິສຣະ ແບບໃດໂດຍເວົ້າວ່າ ມັນເກີດຂຶ້ນ ຢ່າງໄວວາ ຣັຖມຸນຕຣີ ກະຊວງພາຍໃນ ຟີລິບປິນ ທ່ານRONALDO PUNO ກ່າວວ່າ ກຳລັງ ຮັກສາ ຄວາມປອດພັຍ ແນມເຫັນ ພວກຫົວຮຸນແຮງທີ່ພະຍາຍາມ ຈະຫລົບໜີ ຜ່ານວົງລ້ອມ ຂອງພວກທະຫານ ແລະຕຳຣວດ ທີ່ອ້ອມຄ້າຍຂອງພວກເຂົາໄວ້ ໃກ້ໆເມືອງ INDANAN ທ່ານ PUNO ເວົ້າວ່າ ກຳລັງ ຮັກສາຄວາມປອດພັຍ ໄດ້ຕາມລ່າ ພວກຫົວຮຸນແຮງ ທີ່ໄດ້ປະທ່ານ NOTTER ໄວ້ແລ້ວ ກໍໜີໄປເວລາພວກເຂົາ ບໍ່ສາມາດ ດຶງລາກເອົາ ລາວໄປ ໄດ້ນຳຕື່ມອີກ ເຈົ້າໜ້າທີ່ ເກົາຫລີໃຕ້ ກ່າວວ່າ ເກົາຫລີເໜືອໄດ້ສເນີ ໃຫ້ເປີດ ກອງປະຊຸມ ກ່ຽວກັບ ໂຄງການ ອຸສາຫະກັມຮ່ວມ ນຶ່ງປີກວ່າໆຫລັງຈາກ ພຽງຢາງ ໄດ້ຕັດຂາດ ການຕິດຕໍ່ ເວລາ ຣັຖບານ ນິຍົມ ແນວທາງເດີມເຂົ້າກຳອຳນາດ ໃນເກົາຫລີໃຕ້ ທ່ານ KIM HO-NYOUN ໂຄສົກ ກະຊວງ ທ້ອນໂຮມຊາດເກົາຫລີໃຕ້ ກ່າວວ່າ ເກົາຫລີເໜືອ ໄດ້ສເນີ ໃຫ້ເປີດ ກອງປະຊຸມ ທີ່ເຂດອຸສາຫະກັມຮ່ວມ KAESONG ແຕ່ບໍ່ໄດ້ ແຈ້ງໃຫ້ຊາບວ່າ ຈະປະຊຸມ ກ່ຽວກັບເຣື່ອງຫຍັງ ອົງການຂ່າວ ຢອນຮັບ ຂອງເກົາຫລີໃຕ້ ລາຍງານວ່າ ເກົາຫລີໃຕ້ຈະໄປຮ່ວມ ການປະຊຸມ ທີ່ໄດ້ສເນີ ຈະຈັດຂຶ້ນ ໃນວັນອັງຄານນີ້ ເກົາຫລີໃຕ້ໄດ້ເລື່ອນເວລາ ໃນແຜນການ ທີ່ຈະເຂົ້າຮ່ວມ ຂໍ້ລິເລີ້ມ ວ່າດ້ວຍ ຄວາມໝັ້ນຄົງໃນການ ແຜ່ຜາຍ ອາວຸດຫຼື PSI ພາຍໃຕ້ ການນຳພາ ຂອງສະຫະຣັດ ທີ່ແນໃສ່ ເພື່ອຍຸຕິການແຜ່ຜາຍ ອາວຸດ ທີ່ມີ ອະນຸພາບ ຮ້າຍແຮງ ເກົາຫລີໃຕ້ ເວົ້າວ່າ ຕົນຈະ ປະກາດໃຫ້ຊາບ ກ່ຽວກັບການ ເຂົ້າຮ່ວມ ຢ່າງເຕັມທີ່ ໃນວັນອາທິດ ມື້ອື່ນ ຊຶ່ງເປັນການເຄື່ອນໄຫວ ທີ່ໄດ້ວາງແຜນໄວ້ ຫລັງຈາກ ການຍິງຈະຣວດ ທີ່ເປັນບັນຫາ ໂຕ້ແຍ້ງຂອງເກົາຫລີເໜືອ ໃນວັນທີ 5 ເດືອນນີ້ ອົງການ ນັກຂ່າວບໍ່ມີພົມແດນ ຊຶ່ງເປັນກຸ່ມຈັດຕັ້ງ ອິສຣະພາບ ທາງດ້ານການ ຂ່າວ ໄດ້ຮຽກຮ້ອງ ໃຫ້ເກົາຫລີເໜືອປ່ອຍພວກນັກຂ່າວ ອະເມຣິກັນ 2 ຄົນ ຂະນະທີ່ ກະຊວງ ການຕ່າງປະເທດ ກ່າວວ່າ ກຳລັງມີການດຳເນີນ ຄວາມພະຍາຍາມ ໃນດ້ານການທູດ ເພື່ອປ່ອຍ ແມ່ຍິງທັງ 2 ທ່ານ ROBERTWOOD ໂຄສົກ ກະຊວງ ການຕ່າງປະເທດ ສະຫະຣັດ ກ່າວວ່າ ເຈົ້າໜ້າທີ່ ສວິສໄດ້ໄປຢ້ຽມ ນັກຂ່າວ ອະເມຣິກັນທັງ 2 ແລະກຳລັງ ຊອກຫາ ຊ່ອງທາງ ເພື່ອຢາກໄປຢ້ຽມພວກເຂົາເຈົ້າ ອີກເທື່ອນຶ່ງ ເກົາຫລີເໜືອ ແລະ ສະຫະຣັດ ບໍ່ມີ ຄວາມສັມພັນທາງດ້ານ ການທູດ ຣະຫວ່າງກັນ ພວກນັກຂ່າວ ທັງສອງ ຄືນາງ LAURA LING ແລະນາງEUNA LEE ໄດ້ຖືກ ຈັບໂຕໄປ ໂດຍກຳລັງ ຮັກສາ ຄວາມສະງົບ ຂອງເກົາຫລີເໜືອເມື່ອນຶ່ງ ເດືອນກ່ອນ ໃນບໍຣິເວນ ຊາຍແດນຈີນ ທີ່ຕິດ ກັບເກົາຫລີເໜືອ ນັກຂ່າວທັງສອງ ໄດ້ຖືກກ່າວຫາວ່າ ເຂົ້າໄປ ໃນເກົາຫລີເໜືອ ແບບຜິດກົດໝາຍແລະພຽງຢາງ ໄດ້ຂູ່ວ່າ ຈະນຳໂຕ ພວກເຂົາເຈົ້າ ຂຶ້ນສານ ໃນອັນທີ່ ເກົາຫລີເໜືອເອີ້ນວ່າ ພຶດຕິກັມ ທີ່ສົງສັຍວ່າ ເປັນປໍຣະປັກ ຕໍ່ເກົາຫລີເໜືອ ທີ່ປະເທດໄທ ຕຳຣວດ ກ່າວວ່າ ຕົນກຳລັງ ສືບສວນເບິ່ງວ່າມັນເປັນຈຸດປະສົງ ທາງດ້ານ ການເມືອງ ຫລືດ້ານສ່ວນໂຕ ໃນການໂຈມຕີ ທ່ານສົນທິລີ້ມທອງກຸນ ນັກເຄື່ອນໄຫວ ທາງດ້ານການເມືອງ ໃນມື້ວານນີ້ ທ່ານຈົງຣັກ ຈຸຕະນົນຮອງ ຜູ້ບັນຊາການ ຕຳຣວດແຫ່ງຊາດ ຂອງໄທ ກ່າວວ່າ ທ່ານເຊື່ອວ່າ ມີທັງໝົດ 5 ຄົນພົວພັນ ໃນການໂຈມຕີ ທີ່ເຮັດໃຫ້ ທ່ານສົນທິ ຄົນຂັບຣົດ ແລະຜູ້ຊ່ອຍ ຂອງທ່ານໄດ້ຮັບບາດເຈັບ ມືປືນ ທີ່ມີປືນ ອາກ້າ 47 ແລະປືນ ແອັມ 16 ເປັນອາວຸດໄດ້ຣະດົມຍິງ ເຂົ້າໃສ່ຣົດ ຂອງທ່ານສົນທິ ໃກ້ປ້ຳນ້ຳມັນ ແຫ່ງນຶ່ງ ທີ່ບາງກອກໃນມື້ວານນີ້ ພວກທ່ານໝໍ ທີ່ໂຮງພະຍາບານ ຈຸລາລົງກອນ ກ່າວວ່າ ອາການຂອງທ່ານສົນທິ ເລີ້ມດີຂຶ້ນ ຫລັງຈາກ ໄດ້ມີການ ຜ່າຕັດ ເອົາສະເກັດ ລູກປືນອອກຈາກຫົວ ຂອງທ່ານ ແຕ່ຄົນຂັບຣົດ ຂອງທ່ານ ຍັງມີອາການ ສາຫັດ ທ່ານສົນທິເປັນຜູ້ກໍ່ຕັ້ງ ໃນອັນທີ່ ເອີ້ນວ່າ ຂະບວນການ ປະທ້ວງ ທີ່ໃສ່ເສື້ອເຫຼືອງ ໃນໄທແລະກຸ່ມ ພັນທະມິດ ປະຊາຊົນ ເພື່ອປະຊາທິປະໄຕ ພວກເຂົາເຈົ້າໄດ້ພົວພັນໃນການປະທ້ວງທ້າຍປີກາຍນີ້ທີ່ຊ່ອຍໃຫ້ຜູ້ນຳຂອງໄທໃນປັດຈຸບັນໄດ້ເຂົ້າກຳອຳນາດ ເຮົາຍັງມີຂ່າວອື່ນໆອີກ ເຊີນຟັງລາຍລະອຽດໄດ້ ໂດຍຄລິກບ່ອນສຽງ